Predkladacia správa

Správa o poskytnutej štátnej pomoci v Slovenskej republike za rok 2005, ktorá obsahuje informácie o poskytnutej štátnej pomoci za uvedené obdobie sa predkladá na rokovanie vlády SR v súlade so zákonom č. 231/1999 Z. z. o štátnej pomoci v znení neskorších predpisov. 

Predložená správa o poskytnutej štátnej pomoci bola vypracovaná na základe podkladov, ktoré podľa § 28 ods. 4 zákona č. 231/1999 Z. z. o štátnej pomoci v znení neskorších predpisov predložili poskytovatelia štátnej pomoci. 

Forma a obsah predloženej správy zodpovedajú požiadavkám Európskej komisie na predkladanie ročných správ o poskytnutej štátnej pomoci v súlade s nariadením Komisie (ES) č. 794/2004 z 21. apríla 2004, ktorým sa vykonáva nariadenie Rady (ES) č. 659/1999, ustanovujúce podrobné pravidlá na uplatňovanie článku 93 Zmluvy o ES. Tabuľkové prehľady uvedené ako Príloha č. 2, Príloha č. 3 a Príloha č. 4 po prerokovaní vládou SR predloží Ministerstvo financií SR Európskej komisii v termíne do 30. júna 2006.

Správa faktograficky a sumárne zachytáva smerovanie štátnej pomoci od poskytovateľov štátnej pomoci k príjemcom pomoci a tiež prezentuje hlavné tendencie         vo vývoji poskytovania štátnej pomoci. Zároveň dáva ucelený prehľad štátnej pomoci podľa účelov a kategórií pomoci. V správe sa nesleduje (ani to nie je jej cieľom) vyhodnotenie poskytovania štátnej pomoci poskytovateľmi štátnej pomoci a jej využívanie príjemcami pomoci. Predmetom správy v súlade s metodikou Európskej komisie je aj spracovanie                   a sumarizácia pomoci de minimis v oblasti poľnohospodárstva.

Celkový objem štátnej pomoci poskytnutej v SR v roku 2005 predstavuje sumu                  10 271,56 mil. Sk. Celková výška štátnej pomoci sa v roku 2005 v porovnaní s rokom 2004 zvýšila o 12,03%.

	Materiál bol predmetom medzirezortného pripomienkového konania a na rokovanie vlády sa predkladá bez rozporov.

	Materiál bol predložený na rokovanie Rady hospodárskeho a sociálneho partnerstva SR s tým, že má byť prerokovaný dňa 26.5.2006. Vzhľadom na to, že predmetné rokovanie Rady sa podľa informácií sekretariátu RHSP SR neuskutoční, materiál sa predkladá na rokovanie vlády SR bez prerokovania Radou hospodárskeho a sociálneho partnerstva SR.

Podľa § 28 ods. 5 zákona č. 231/1999 Z. z. o štátnej pomoci v znení neskorších predpisov Ministerstvo financií SR je povinné správu o poskytnutej štátnej pomoci za predchádzajúci kalendárny rok predložiť vláde do konca mája.

Správa má informatívny charakter. Nemá žiadny vplyv na štátny rozpočet, zamestnanosť a životné prostredie, preto neobsahuje doložku finančných, ekonomických, environmentálnych vplyvov ani vplyvov na zamestnanosť a podnikateľské prostredie.